b'\n_START_ARTICLE_\nHelsing\xc3\xb8r\n_START_SECTION_\nHistorie\n_START_PARAGRAPH_\nHelsing\xc3\xb8r er opprinnelig plassert p\xc3\xa5 den ytterste spissen av Nordsj\xc3\xa6lland, p\xc3\xa5 en liten stripe hevet landjord fra siste istid. _NEWLINE_Byen nevnes f\xc3\xb8rste gang i 1231 som en liten by ved Flynderborg. I 1426 f\xc3\xa5r byen utvidede byrettigheter av Erik av Pommern, som samtidig flyttet bebyggelsen til omr\xc3\xa5det omkring Sankt Olai-kirken. Omkring samme tid innf\xc3\xb8rtes \xc3\x98resundstollen, hvilket bet\xc3\xb8d en kraftig stigning i handelen i Helsing\xc3\xb8r. Tollen gikk direkte til kongen, men n\xc3\xa5r skipene allikevel skulle legge til for \xc3\xa5 betale toll, kunne de likes\xc3\xa5 godt proviantere. \xc3\x98resundstollen har hatt en avgj\xc3\xb8rende innflytelse p\xc3\xa5 Helsing\xc3\xb8rs historie. Slottet Krogen ble anlagt som en direkte f\xc3\xb8lge av den. P\xc3\xa5 1500-tallet gjennomgikk slottet om omfattende ombygging og ble samtidig omd\xc3\xb8pt til Kronborg. _NEWLINE_Helsing\xc3\xb8r ble p\xc3\xa5 den m\xc3\xa5ten avhengig av skipsfarten p\xc3\xa5 godt og ondt. I krigs- og ulykkestid kunne det umiddelbart merkes i Helsing\xc3\xb8r, som for eksempel under pesten i 1710\xe2\x80\x931711 som drepte 1/3 av byens innbyggere._NEWLINE_Til gjengjeld kom de utenlandske id\xc3\xa9ene raskt til Helsing\xc3\xb8r i kraft av den omfattende kontakten med utenlandske handels- og sj\xc3\xb8folk som \xc3\x98resundstollen gav. P\xc3\xa5virkningen kan idag blant annet ses p\xc3\xa5 mange bygninger omkring i Helsing\xc3\xb8r.  _NEWLINE_\xc3\x98resundstollens opphevelse i 1857 satte byen i dyp \xc3\xb8konomisk krise, da skipene ikke lenger beh\xc3\xb8vde \xc3\xa5 ankre opp for \xc3\xa5 betale toll. Men allerede i 1882 begynte et nytt kapittel i Helsing\xc3\xb8rs historie, da Helsing\xc3\xb8r skibsv\xc3\xa6rft og maskinbyggeri A/S \xc3\xa5pnet. Dette ble startskuddet til industrialiseringen i Helsing\xc3\xb8r. _NEWLINE_I 1892 ble fergeforbindelsen til Helsingborg \xc3\xa5pnet, og da Kystbanen \xc3\xa5pnet i 1897, ble Helsing\xc3\xb8r til et trafikknutepunkt til resten av Skandinavia. _NEWLINE_I 1930-\xc3\xa5rene vokste Helsing\xc3\xb8rs befolkning betraktelig og byens areal ble tredoblet frem til 1970-tallet.\n_START_SECTION_\nArkitektur\n_START_PARAGRAPH_\nHelsing\xc3\xb8r har v\xc3\xa6rt forsk\xc3\xa5net for store branner; derfor best\xc3\xa5r en stor del av sentrum i dag av hus fra 1500-1800-tallet. Det er is\xc3\xa6r de to store kirkebygningene som dominerer Helsing\xc3\xb8r. Byens domkirke, Sankt Olai-kirken er byens eldste bygning, de eldste delene av kirken stammer fra 1200-tallet, da den var p\xc3\xa5 st\xc3\xb8rrelse med en liten romansk landsbykirke. Kirken som den st\xc3\xa5r i dag er imidlertid fra 1559. Kirken er bemerkelsesverdig p\xc3\xa5 grunn av de mange innvendige utsmykningene, hvoriblant kalkmaleriene og prekestolen b\xc3\xb8r fremheves._NEWLINE_Ved siden av domkirken finnes Karmelitterklosteret, som  i dag st\xc3\xa5r som det best bevarte klosteranlegg i hele Norden. Is\xc3\xa6r imponerende er de nyrestaurerte kalkmaleriene og orgelet, som stort sett ser ut som det gjorde i 1660-\xc3\xa5rene, da den ber\xc3\xb8mte organisten Diderich Buxtehude spilte p\xc3\xa5 det._NEWLINE_Helsing\xc3\xb8r er blant annet hjemsted for LO-skolen og Den Internationale H\xc3\xb8jskole._NEWLINE_Helsing\xc3\xb8r Theater. Det gamle teatret er revet. Det ble gjenoppbygd i 1961 i Den Gamle By i \xc3\x85rhus, hvor det i dag brukes til kulturelle begivenheter.'